PROIECT
GUVERNUL REPUBLICII MOLDOVA
HOTĂRÂRE
nr. ___ /      2026
cu privire la organizarea și funcționarea
Instituției publice „Centrul Tehnologii Informaționale și Comunicaționale în Educație”
În temeiul art. 32 alin. (2) și (4) din Legea nr. 98/2012 privind administrația publică centrală de specialitate, al art. 17 din Codul educației al Republicii Moldova nr. 152/2014, precum și al art. 43 alin. (2) din Legea finanțelor publice și responsabilității bugetar-fiscale nr. 181/2014, Guvernul
HOTĂRĂȘTE:
1. Se aprobă:
1.1. Statutul Instituției publice „Centrul Tehnologii Informaționale și Comunicaționale în Educație”, conform anexei nr. 1;
1.2. Structura Instituției publice „Centrul Tehnologii Informaționale și Comunicaționale în Educație”, conform anexei nr. 2;
1.3. Organigrama Instituției publice „Centrul Tehnologii Informaționale și Comunicaționale în Educație”, conform anexei nr. 3;
1.4. Metodologia de calculare a tarifelor la serviciile prestate contra plată de către Instituția publică „Centrul Tehnologii Informaționale și Comunicaționale în Educație”, conform anexei nr. 4;
1.5. Nomenclatorul serviciilor publice prestate de Instituția publică „Centrul Tehnologii Informaționale și Comunicaționale în Educație” și cuantumul tarifelor la acestea, conform anexei nr. 5;
2. Instituția publică „Centrul Tehnologii Informaționale și Comunicaționale în Educație” este o instituție publică, finanțată integral din venituri proprii, în care Ministerul Educației și Cercetării exercită funcția de fondator.  
3. Se stabilește efectivul-limită al Instituției publice „Centrul Tehnologii Informaționale și Comunicaționale în Educație” în număr de 25 de unități, cu un fond anual de retribuire a muncii conform legislației.
 4. Până la numirea directorului în condițiile prezentului statut, ministrul educației și cercetării va desemna, prin ordin, directorul interimar al Instituției publice „Centrul Tehnologii Informaționale și Comunicaționale în Educație”.
 5. Ministerul Educației și Cercetării:
   5.1 în termen de o lună de la data intrării în vigoare a prezentei hotărâri, va constitui Consiliul Instituției publice „Centrul Tehnologii Informaționale și Comunicaționale în Educație” și va aproba, prin ordin, componența nominală a acestuia;
   5.2 în termen de 2 luni de la data intrării în vigoare a prezentei hotărâri, va aproba, prin ordin, Regulamentul de organizare și desfășurare a concursului pentru ocuparea funcției de director al Instituției publice „Centrul Tehnologii Informaționale și Comunicaționale în Educație”;
   5.3 în termen de 3 luni de la data intrării în vigoare a prezentei hotărâri, va aduce actele sale normative în concordanță cu prezenta hotărâre;
   5.4 va aproba, în condițiile legii, statul de personal și schema de încadrare ale Instituției publice „Centrul Tehnologii Informaționale și Comunicaționale în Educație”, în limitele structurii și efectivului-limită aprobate prin prezenta hotărâre, la propunerea directorului și cu avizul Consiliului;
   5.5 va asigura, în condițiile legii, finanțarea și/sau contractarea serviciilor de interes public prestate de Instituția publică „Centrul Tehnologii Informaționale și Comunicaționale în Educație”, inclusiv a serviciilor prevăzute în anexa nr. 5 care se prestează gratuit beneficiarilor sau care sunt achitate din alocații bugetare ori din contracte instituționale. 
6. Se abrogă Hotărârea Guvernului nr. 373/2006 cu privire la Centrul Tehnologii Informaționale și Comunicaționale în Educație, cu modificările ulterioare.
7. Hotărârea Guvernului nr. 72/2015 pentru aprobarea Regulamentului privind organizarea și funcționarea Agenției Naționale pentru Curriculum și Evaluare, structurii și efectivului-limită ale acesteia se modifică după cum urmează:
La Anexa nr. 2 textul „Secția juridică și resurse umane” se substituie cu textul „Serviciul juridic și resurse umane”.
7. Prevederile prezentei hotărâri intră în vigoare la 1 ianuarie 2027, cu excepția punctului 7, care intră în vigoare la o lună de la publicarea în Monitorul Oficial.
PRIM-MINISTRU
Alexandru MUNTEANU
Contrasemnează:
Ministrul educației și cercetării                                                                	Dan Perciun
Ministrul finanțelor                                                                                   	Andrian Gavriliță
Ministrul justiției                                    	                                              	Vladislav Cojuhari


 Anexa nr. 1
la Hotărârea Guvernului nr. ___/2026
 
STATUTUL
Instituției publice „Centrul Tehnologii Informaționale și Comunicaționale în Educație”
 
I. DISPOZIȚII GENERALE
1. Prezentul Statut reglementează misiunea, domeniile de competență, funcțiile, drepturile, organizarea activității, finanțarea și patrimoniul Instituției publice „Centrul Tehnologii Informaționale și Comunicaționale în Educație” (în continuare – CTICE).
2. CTICE este o instituție publică în care Ministerul Educației și Cercetării exercită funcția de fondator, finanțată integral din venituri proprii, care dispune de ștampilă cu Stema de Stat a Republicii Moldova, de denumire în limba română și deține conturi în contul unic trezorerial, în condițiile legii.
3. CTICE își desfășoară activitatea în conformitate cu Constituția Republicii Moldova, Codul educației al Republicii Moldova nr. 152/2014, Legea nr. 98/2012 privind administrația publică centrală de specialitate, alte acte normative, tratatele internaționale la care Republica Moldova este parte, precum și cu prezentul Statut.
4. Sediul CTICE este situat în municipiul Chișinău, str. Alecu Russo nr. 1.
II. MISIUNEA, DOMENIILE DE COMPETENȚĂ, FUNCȚIILE ȘI DREPTURILE CTICE
5. CTICE are misiunea de a asigura suportul tehnic, operațional și metodologic necesar funcționării sistemelor și resurselor informaționale din domeniul educației, personalizării centralizate a actelor de studii și dezvoltării serviciilor publice digitale din domeniul educației, în limitele competențelor stabilite de lege.
6. CTICE își desfășoară activitatea în următoarele domenii de competență:
   1) planificarea, crearea, administrarea funcțională și menținerea în stare funcțională a sistemelor și resurselor informaționale din domeniul educației, în condițiile actelor normative;
   2) personalizarea centralizată a actelor de studii și a documentelor conexe, precum și asigurarea operațiunilor tehnice aferente evidenței și păstrării formularelor securizate, în condițiile cadrului normativ;
   3) asistența tehnică, operațională, metodologică și de instruire în domeniul tehnologiilor informaționale și comunicaționale în educație;
   4) suportul tehnic și operațional pentru platformele și serviciile digitale din domeniul educației, inclusiv pentru procesele de admitere, evaluare, testare, raportare și alte procese stabilite prin acte normative speciale sau prin actele fondatorului emise în limitele competenței sale;
   5) suportul tehnic și operațional pentru procesele de gestionare a dosarelor și documentelor în domeniul actelor de studii și calificărilor, în limitele competențelor stabilite de lege;
   6) achiziția și administrarea serviciilor externe necesare dezvoltării, mentenanței și suportului sistemelor și resurselor informaționale din portofoliu;
   7) interoperabilitatea, securitatea cibernetică și protecția datelor cu caracter personal în raport cu sistemele și resursele informaționale gestionate, în limitele competențelor stabilite de lege;
   8) prestarea serviciilor publice și a serviciilor instituționale prevăzute în anexa nr. 5 la Hotărârea Guvernului cu privire la organizarea și funcționarea CTICE;
   9) alte domenii atribuite prin acte normative.
7. Pentru realizarea misiunii sale, CTICE are următoarele responsabilități:
   1) asigură administrarea funcțională, dezvoltarea operațională, mentenanța și suportul tehnic al sistemelor și resurselor informaționale din domeniul educației, în condițiile actelor normative speciale;
   2) asigură operațiunile de personalizare centralizată a actelor de studii și a documentelor conexe, în condițiile art. 17 din Codul educației și ale actelor normative subsecvente;
   3) asigură autentificarea actelor de studii și alte operațiuni tehnice aferente evidenței, verificării și prelucrării documentelor, în condițiile legii;
   4) asigură suportul tehnic, metodologic și instruirea utilizatorilor sistemelor și serviciilor digitale din domeniul educației;
   5) participă la elaborarea specificațiilor tehnice, cerințelor funcționale, caietelor de sarcini și altor documente necesare pentru dezvoltarea și mentenanța sistemelor și resurselor informaționale din portofoliu;
   6) organizează și desfășoară, în condițiile legii, achiziții publice pentru servicii, bunuri și lucrări aferente sistemelor și resurselor informaționale din portofoliu, în măsura competențelor delegate sau stabilite;
   7) monitorizează executarea contractelor, nivelurile de servicii și recepția livrabilelor aferente serviciilor contractate;
   8) asigură măsurile organizatorice și tehnice necesare pentru securitatea cibernetică și protecția datelor cu caracter personal în sistemele gestionate, în condițiile legii;
   9) înaintează fondatorului propuneri tehnice și instituționale pentru îmbunătățirea cadrului normativ și a serviciilor din domeniile sale de competență;
   10) prestează, în condițiile legii, servicii publice contra plată persoanelor fizice și juridice, precum și servicii instituționale în baza contractelor încheiate în condițiile legii, conform metodologiei, nomenclatorului și tarifelor aprobate de Guvern;
   11) exercită alte funcții stabilite prin acte normative.
8. În vederea realizării funcțiilor sale, CTICE are dreptul:
   1) să solicite și să primească, în condițiile legii, documente și informații de la autorități publice, instituții publice, persoane juridice și persoane fizice;
   2) să colaboreze cu autoritățile administrației publice, instituțiile publice, organizațiile necomerciale, partenerii de dezvoltare și organizațiile internaționale;
   3) să acceseze, în condițiile legii, resurse și sisteme informaționale de stat deținute de alte autorități sau structuri organizaționale;
   4) să încheie contracte cu persoane fizice și juridice de drept public sau privat, în condițiile legii;
   5) să administreze granturi, donații, sponsorizări și alte surse legale;
   6) să posede, să utilizeze și să administreze patrimoniul în conformitate cu obiectivele sale de activitate și cu prevederile legale;
   7) să dispună de alte drepturi ce decurg din prezentul Statut și din actele normative.
III. ORGANIZAREA ACTIVITĂȚII CTICE
9. Conducerea CTICE este realizată de către:
   1) Consiliul CTICE;
   2) director.
10. Consiliul este organul colegial de supraveghere și orientare strategică a activității CTICE.
11. Consiliul este format din 5 membri, inclusiv reprezentanți ai Ministerului Educației și Cercetării, ai mediului academic, ai beneficiarilor instituționali din sistemul educațional și ai societății civile sau ai mediului profesional relevant.
12. Componența nominală a Consiliului se aprobă prin ordin al ministrului educației și cercetării.
13. Activitatea în calitate de membru al Consiliului nu este remunerată.
14. Consiliul are următoarele atribuții:
   1) aprobă planurile și rapoartele anuale de activitate ale CTICE;
   2) aprobă bugetul CTICE și raportul privind executarea acestuia;
   3) examinează rapoartele de audit și alte rapoarte de evaluare privind activitatea CTICE;
   4) stabilește indicatorii financiari și nefinanciari de performanță ai CTICE;
   5) organizează concursul public pentru ocuparea funcției de director, în condițiile procedurii aprobate de fondator, și înaintează ministrului educației și cercetării propunerea privind numirea candidatului selectat;
   6) avizează proiectul statului de personal și al schemei de încadrare ale CTICE;
   7) examinează propunerile privind actualizarea nomenclatorului serviciilor și a tarifelor și le înaintează fondatorului pentru promovare în condițiile legii;
   8) aprobă politicile interne și regulamentele CTICE ce țin de guvernanță, control intern managerial, etică, transparență și gestionarea riscurilor;
   9) examinează alte subiecte de importanță strategică pentru CTICE, înaintate de director sau de fondator.
15. Consiliul se convoacă la necesitate, dar nu mai rar de o dată în trimestru.
16. Ședința Consiliului este deliberativă în prezența majorității membrilor acestuia. Deciziile Consiliului se adoptă cu votul a cel puțin trei membri. În caz de paritate a voturilor, votul președintelui este decisiv.
17. Ședințele Consiliului se consemnează în procese-verbale, care sunt semnate de membrii Consiliului prezenți la ședință.
18. Deciziile Consiliului se publică pe pagina web oficială a CTICE în termen de 14 zile de la adoptare, cu excepția celor care conțin informații cu accesibilitate limitată, potrivit legii.
19. Activitatea executivă a CTICE este condusă de director.
20. Directorul CTICE este selectat în urma unui concurs public organizat de Consiliu, este numit pe un termen de 5 ani și eliberat din funcție de către ministrul educației și cercetării, în condițiile legislației muncii. 
21. La funcția de director al CTICE poate candida persoana care întrunește cumulativ următoarele condiții: 
1) deține studii superioare relevante postului; 
2) are o vechime în muncă de cel puțin 7 ani și experiență managerială de cel puțin 3 ani;
3) nu a atins vârsta de pensionare la data expirării termenului de depunere a dosarelor;
4) cunoaște limba română și una dintre limbile de circulație internațională la nivel cel puțin B2;
5) nu are antecedente penale nestinse pentru infracțiuni săvârșite cu intenție;
6) nu este privată de dreptul de a ocupa anumite funcții sau de a exercita o anumită activitate, drept pedeapsă de bază sau complementară, ca urmare a sentinței judecătorești definitive prin care s-a dispus această interdicție;
7) în ultimii 5 ani, în cazierul privind integritatea profesională, nu are înscrieri cu privire la rezultatul negativ al testului de integritate profesională pentru încălcarea obligației prevăzute la art. 7 alin. (2) lit. a) din Legea nr. 325/2013 privind evaluarea integrității instituționale.
22. Directorul:
   1) conduce activitatea CTICE și îl reprezintă în raporturile cu autoritățile publice, instituțiile, organizațiile și alte persoane fizice sau juridice;
   2) răspunde de îndeplinirea funcțiilor atribuite CTICE;
   3) elaborează și prezintă Consiliului proiectul bugetului, planul anual de activitate și raportul anual de activitate;
   4) înaintează fondatorului proiectul statului de personal și al schemei de încadrare ale CTICE, în limitele structurii și efectivului-limită aprobate, după avizarea acestora de către Consiliu;
   5) asigură gestionarea eficientă a resurselor financiare, umane și materiale ale CTICE;
   6) asigură respectarea legislației muncii, a legislației privind achizițiile publice, a legislației privind protecția datelor cu caracter personal, a legislației privind securitatea cibernetică și a altor acte normative aplicabile;
   7) numește, modifică, suspendă și încetează raporturile de muncă cu personalul CTICE, în condițiile legislației muncii;
   8) aprobă regulamentele subdiviziunilor structurale, fișele de post și alte acte interne necesare organizării activității CTICE;
   9) asigură transparența activității CTICE prin publicarea raportului anual și a altor informații prevăzute de lege;
   10) exercită alte atribuții stabilite de actele normative, de prezentul Statut, de Consiliu sau de fondator.
23. Directorul este asistat de un director adjunct.
24. În absența directorului, atribuțiile acestuia sunt exercitate de directorul adjunct sau de o altă persoană desemnată prin ordinul directorului.
 
25. CTICE are structura și organigrama aprobate de Guvern și este organizat în subdiviziuni structurale interne, care activează în baza regulamentelor aprobate de director.
IV. FINANȚAREA ȘI PATRIMONIUL CTICE
26. Finanțarea activității CTICE se efectuează din:
   1) venituri obținute din prestarea serviciilor publice contra plată și a serviciilor instituționale;
   2) venituri de la bugetul de stat, inclusiv prin intermediul Ministerului Educației și Cercetării, pentru servicii de interes public și servicii prestate gratuit anumitor categorii de beneficiari, contracte de amdinistrare funcțională, dezvoltare operațională, în condițiile legii;
   3) alte surse legale.
27. Veniturile acumulate din prestarea serviciilor sunt utilizate pentru asigurarea funcționalității CTICE, dezvoltarea și menținerea sistemelor și resurselor informaționale, remunerarea personalului, perfecționarea profesională, dezvoltarea bazei tehnico-materiale și alte scopuri prevăzute de lege.
28. Mijloacele neutilizate pe parcursul anului până la data încheierii anului bugetar sunt accesibile pentru utilizare în aceleaşi scopuri în anul bugetar următor. 
29. Patrimoniul CTICE se formează din bunurile transmise de fondator, din bunurile dobândite în procesul activității și din alte bunuri obținute în condițiile legii.
30. Înstrăinarea, transmiterea și casarea bunurilor din patrimoniul CTICE se efectuează în condițiile legislației privind proprietatea publică și ale altor acte normative aplicabile.
31. Evidența contabilă și raportarea financiară ale CTICE se țin în conformitate cu Legea contabilității și raportării financiare nr. 287/2017 și cu alte acte normative în domeniu.
32. Controlul asupra activității CTICE se exercită de către autoritățile competente, în condițiile legii.
V. DISPOZIȚII FINALE
33. Modificările și completările la prezentul Statut se aprobă prin hotărâre a Guvernului, la propunerea Ministerului Educației și Cercetării.
 
 





Anexa nr. 2
la Hotărârea Guvernului nr. ___/2026
 
STRUCTURA
Instituției publice „Centrul Tehnologii Informaționale și Comunicaționale în Educație”
 
1. Director
2. Director adjunct
3. Direcția acte de studii și calificări
4. Direcția tehnologii informaționale, digitalizare și analiză date
5. Secția management instituțional
 
 
 
 









Anexa nr. 3
la Hotărârea Guvernului nr. ___/2026
 
ORGANIGRAMA
Instituției publice „Centrul Tehnologii Informaționale și Comunicaționale în Educație”

Anexa nr. 4
la Hotărârea Guvernului nr. ___/2026
 
METODOLOGIE
de calculare a tarifelor la serviciile prestate contra plată de către Instituția publică
„Centrul Tehnologii Informaționale și Comunicaționale în Educație”

I. DISPOZIȚII GENERALE
1. Prezenta Metodologie stabilește principiile unice de calculare, aplicare și ajustare a tarifelor la serviciile publice și instituționale prestate de Instituția publică „Centrul Tehnologii Informaționale și Comunicaționale în Educație” (în continuare – CTICE) persoanelor fizice și juridice.
2. Prezenta Metodologie are drept obiective:
1) asigurarea unui mecanism transparent și unitar de calculare a tarifelor;
2) acoperirea costurilor justificate aferente prestării serviciilor;
3) asigurarea sustenabilității financiare a CTICE și a dezvoltării continue a serviciilor și sistemelor administrate;
4) fundamentarea actualizării periodice a nomenclatorului serviciilor și a cuantumului tarifelor aprobate de Guvern.
3. La calcularea tarifelor se asigură respectarea următoarelor principii:
1) legalitatea;
2) transparența;
3) recuperarea costurilor justificate;
4) proporționalitatea între costul real al serviciului și tariful aplicat;
5) tratamentul nediscriminatoriu al beneficiarilor pentru servicii similare;
6) revizuirea periodică a tarifelor în funcție de modificarea costurilor și a volumelor de activitate.
4. Tarifele aprobate potrivit prezentei Metodologii se exprimă în lei moldovenești și se aprobă prin hotărâre a Guvernului.
II. STRUCTURA COSTURILOR UTILIZATE LA CALCULAREA TARIFELOR
 5. Structura costurilor utilizate la calcularea tarifelor include:
1) costurile materiale directe și repartizabile;
2) costurile de personal directe și repartizabile;
3) costurile indirecte de producție/prestare;
4) costurile aferente dezvoltării operaționale, mentenanței, suportului tehnic și securității serviciilor și sistemelor administrate.
6. Costurile materiale directe și repartizabile includ, după caz:
1) costul formularelor și al materialelor securizate;
2) consumabilele, materialele auxiliare și piesele de schimb;
3) serviciile editoriale și de tipărire;
4) serviciile de producție prestate de terți;
5) licențele, certificatele digitale și alte materiale necesare prestării serviciului.
7. Costurile de personal directe și repartizabile includ:
1) retribuțiile calculate personalului implicat nemijlocit în prestarea serviciilor;
2) sporurile, adaosurile, premiile și alte plăți salariale aferente, în condițiile legii;
3) indemnizațiile pentru concediile de odihnă anuale;
4) contribuțiile de asigurări sociale de stat obligatorii și primele de asigurare obligatorie de asistență medicală achitate de angajator, în condițiile legii.
8. Costurile indirecte de producție/prestare includ, după caz:
1) costurile aferente energiei electrice, energiei termice, telecomunicațiilor și serviciilor internet;
2) costurile aferente locațiunii, pazei, salubrizării și altor servicii administrative;
3) costurile de întreținere, reparație, amortizare și uzură a echipamentelor, infrastructurii și imobilizărilor necorporale;
4) costurile aferente găzduirii, cloud-ului, copiilor de siguranță, monitorizării și securității cibernetice;
5) costurile aferente perfecționării personalului;
6) alte costuri indirecte justificate, necesare pentru asigurarea funcționalității CTICE.
9. În componența tarifelor nu se includ amenzile, penalitățile, majorările de întârziere, donațiile, cheltuielile fără legătură directă sau indirectă cu prestarea serviciilor și alte costuri nejustificate.
III. MODUL DE CALCULARE A TARIFELOR
10. Tariful pentru un serviciu standardizat se determină în baza costului total planificat sau efectiv suportat pentru prestarea serviciului raportat la volumul estimat al serviciilor pentru perioada de calcul, potrivit formulei:
 T = (CMD + CPD + CIP + CDO) / V,
unde:
T – tariful unitar al serviciului;
CMD – costurile materiale directe și repartizabile;
CPD – costurile de personal directe și repartizabile;
CIP – costurile indirecte de producție/prestare;
CDO – costurile aferente dezvoltării operaționale, mentenanței, suportului și securității;
V – volumul estimat al serviciilor prestate în perioada de calcul.
11. Pentru serviciile cu termen urgent, regim prioritar, complexitate sporită sau procesare manuală suplimentară, tariful poate include costurile suplimentare aferente prioritizării, redistribuirii resurselor, verificărilor suplimentare și reducerii termenului de prestare.
12. Pentru serviciile prestate anual în baza contractelor instituționale, inclusiv pentru administrarea funcțională, mentenanța, suportul tehnic și dezvoltarea operațională a sistemelor și resurselor informaționale, tariful se stabilește în sumă fixă anuală per sistem, per platformă, per abonament sau per pachet de servicii, după caz, în funcție de:
   1) complexitatea sistemului sau serviciului;
   2) criticitatea operațională;
   3) numărul de utilizatori sau de beneficiari deserviți;
   4) volumul activităților de suport, mentenanță și monitorizare;
   5) costurile de infrastructură, licențiere, securitate și interoperabilitate;
   6) necesitatea asigurării continuității activității.
13. Pentru serviciile care, potrivit legii sau deciziei Guvernului, se prestează gratuit beneficiarilor, tariful aprobat reprezintă costul unitar al serviciului și se utilizează pentru fundamentarea alocațiilor bugetare ori a plăților contractuale ale autorităților și instituțiilor beneficiare.
IV. APROBAREA, APLICAREA ȘI REVIZUIREA TARIFELOR
 14. Calcularea și revizuirea tarifelor se efectuează de CTICE în baza:
1) costurilor efectiv suportate în perioada precedentă;
2) costurilor planificate pentru perioada următoare;
3) structurii organizatorice, efectivului-limită și statului de personal aprobate;
4) volumului efectiv și estimat al serviciilor;
5) modificărilor legislative, salariale, tarifare și tehnologice;
6) evoluției indicelui prețurilor de consum și a altor factori economici relevanți.
15. CTICE examinează anual necesitatea recalculării tarifelor. În cazul în care tarifele recalculate înregistrează o abatere de cel puțin ±10% față de tarifele în vigoare sau intervin modificări semnificative ale costurilor ori ale portofoliului de servicii, Ministerul Educației și Cercetării promovează Guvernului proiectul de modificare corespunzător.
 
16. Tarifele aprobate se aplică de la data intrării în vigoare a hotărârii Guvernului care le aprobă sau modifică, cu excepția cazului în care în hotărâre se stabilește o altă dată.
17. CTICE publică pe pagina sa web oficială nomenclatorul serviciilor și tarifele în vigoare, precum și informațiile necesare privind modalitatea de solicitare și achitare a serviciilor.
V. UTILIZAREA VENITURILOR
18. Veniturile acumulate din prestarea serviciilor se utilizează în conformitate cu legislația în vigoare pentru:
1) acoperirea costurilor aferente prestării serviciilor;
2) salarizarea personalului;
3) mentenanța, dezvoltarea operațională și securizarea sistemelor și resurselor informaționale;
4) dezvoltarea bazei tehnico-materiale;
5) perfecționarea profesională a personalului;
6) alte necesități legate nemijlocit de realizarea misiunii și funcțiilor CTICE.

 














Anexa nr. 5
la Hotărârea Guvernului nr. ___/2026

NOMENCLATORUL
serviciilor publice prestate de Instituția publică
„Centrul Tehnologii Informaționale și Comunicaționale în Educație”
și cuantumul tarifelor la acestea
	Nr. crt.
	Denumirea serviciului
	Tariful, lei
	Unitatea de măsură
	Observații

	1.
	Personalizarea actelor de studii din învățământul general (special, gimnazial, liceal)
	100
	act
	Tariful reprezintă costul unitar al serviciului.

	2.
	 Personalizarea certificatelor de competență artistică
	60
	act
	Tariful reprezintă costul unitar al serviciului.

	3.
	Personalizarea actelor de studii din învățământul profesional tehnic (secundar, postsecundar, postsecundar nonterțiar)
	 100
	act
	Tariful reprezintă costul unitar al serviciului.

	4.
	Personalizarea actelor de studii din învățământul superior (ciclul I, II, III), învățământul superior integrat
	150
	act
	Tariful reprezintă costul unitar al serviciului.

	5.
	Personalizarea certificatelor de absolvire a cursurilor de pregătire preuniversitară pentru studenți străini, diplomelor de absolvire a studiilor postuniversitare prin rezidențiat, certificatelor de secundariat clinic, atestatelor de confirmare a titlurilor științifico-didactice în Republica Molodva
	 150
	act
	Tariful reprezintă costul unitar al serviciului.

	6.
	Personalizarea certificatelor aferente formării profesionale a adulților, validării competențelor profesionale, atestării cadrelor didactice/de conducere
	 60
	act
	Tariful reprezintă costul unitar al serviciului.

	7.
	Eliberarea duplicatului actului de studii
	200
	act
	Termen standard.

	8.
	Eliberarea duplicatului actului de studii în regim urgent
	650     
	act
	Termen de prestare – 5 zile lucrătoare.

	9.
	Eliberarea duplicatului actului de studii în regim de urgență
	800     
	act
	Termen de prestare – 1 zi lucrătoare.

	11.
	Perfectarea actelor de studii eliberate de instituțiile de învățământ din raioanele de Est ale RM și or. Bender
       în regim urgent
	650     
	act
	Termen de prestare – 5 zile lucrătoare.

	12.
	Autentificarea actelor de studii
	300     
	dosar
	Termen standard de până la 15 zile lucrătoare.

	13.
	Autentificarea actelor de studii în regim urgent
	600     
	dosar
	Termen de prestare – 5 zile lucrătoare.

	14.
	Verificarea autenticității actelor de studii, la solicitarea persoanelor juridice
	200     
	act verificat
	Se prestează în baza solicitării scrise sau electronice.

	[bookmark: _Hlk228353846]15.
	Testarea candidaților la funcții de conducere în instituțiile de învățământ
	 250
	persoană
	Se aplică în limita competențelor stabilite prin actele normative speciale.

	16.
	Testarea competențelor digitale ale cadrelor didactice
	200
	persoană
	Se aplică în limita competențelor stabilite prin actele normative speciale.

	17.
	Evaluarea și certificarea competențelor digitale în baza programelor aprobate de Ministerul Educației și Cercetării
	350
	persoană
	Se aplică în limita competențelor stabilite prin actele normative speciale.

	18.
	Administrarea funcțională, mentenanța și suportul tehnic al Sistemului informațional de management în educație (SIME)
	3 000 000
	sistem/an
	Se prestează în baza contractului încheiat cu beneficiarul.

	19.
	Administrarea funcțională, mentenanța și suportul tehnic al platformei „e-Admitere” în învățământul superior
	1 000 000
	sistem/an
	Se prestează în baza contractului încheiat cu beneficiarul.

	20.
	Administrarea funcțională, mentenanța și suportul tehnic al RUICVF
	600 000
	sistem/an
	Se prestează în baza contractului încheiat cu beneficiarul.

	21.
	Administrarea funcțională, mentenanța și suportul tehnic al SIMIS
	1 000 000
	sistem/an
	Se prestează în baza contractului încheiat cu beneficiarul.

	22.
	Administrarea funcțională, mentenanța și suportul tehnic al SIPAS
	500 000
	sistem/an
	Se prestează în baza contractului încheiat cu beneficiarul.

	23.
	Administrarea funcțională, mentenanța și suportul tehnic al Registrului național al calificărilor
	800 000
	sistem/an
	Se prestează în baza contractului încheiat cu beneficiarul.

	24.
	Administrarea funcțională, mentenanța și suportul tehnic al eArhivei actelor de studii și al SIREAS
	500 000
	pachet de sisteme/an
	Se prestează în baza contractului încheiat cu beneficiarul.

	25.
	Administrarea funcțională, mentenanța și suportul tehnic al sistemelor de testare a directorilor și de testare a competențelor digitale
	500 000
	pachet de sisteme/an
	Se prestează în baza contractului încheiat cu beneficiarul.

	26.
	Administrarea funcțională, mentenanța și suportul tehnic al platformei resurselor educaționale deschise și al manualelor digitale
	500 000
	pachet de platforme/an
	Se prestează în baza contractului încheiat cu beneficiarul.

	27.
	Administrarea funcțională, mentenanța și suportul tehnic al SIMDDEI
	500 000
	sistem/an
	Se prestează în baza contractului încheiat cu beneficiarul.

	28.
	Administrarea funcțională, mentenanța și suportul tehnic al Tracking Tool IG / modulului aferent de monitorizare în educație
	500 000
	sistem/an
	Se prestează în baza contractului încheiat cu beneficiarul.

	29.
	Abonament anual RUICVF pentru o unitate de instruire a conducătorilor de vehicule
	10 000
	abonament/an
	Include accesul la funcționalitățile și suportul aferent abonamentului.

	


30.
	


Recunoașterea actelor de studii obținute în instituții de învățământ din străinătate
	


200
	


dosar
	


Se prestează în baza solicitării. Termen standard: 30 zile lucrătoare.



Note:
1. Tarifele prevăzute la pct. 1–6 reprezintă costul unitar al serviciului de personalizare. Pentru actele de studii care, potrivit legii, se eliberează gratuit beneficiarului, costurile aferente se acoperă din alocații bugetare și/sau din plăți contractuale ale Ministerului Educației și Cercetării ori ale instituției solicitante, după caz.
2. Tarifele prevăzute la pct. 15–17 și 18–29 pot fi achitate de către Ministerul Educației și Cercetării, de alte autorități ori instituții publice, de instituțiile beneficiare sau de alți solicitanți, în baza cadrului normativ aplicabil și/sau a contractelor încheiate în condițiile legii.
3. Termenele de prestare pentru serviciile prevăzute la pct. 7–13 se calculează de la data depunerii complete a documentelor necesare.

